Mare Väljataga

**Mare Väljataga** (sündinud 16. augustil 1956 Tallinnas) on eesti laulja, laulupedagoog ja koorijuht. 

## Haridus
Ta õppis aastatel 1963–1970 Tallinna Lastemuusikakoolis klaverit ja 1971–1975 Eesti NSV Riikliku Filharmoonia estraadistuudios laulmist (õpetaja Heli Lääts). Ta on lõpetanud 1974. aastal Tallinna 7. Keskkooli (kus tema muusikaõpetaja oli Tiia-Ester Loitme) ja 1979. aastal Tallinna Riikliku Konservatooriumi muusikapedagoogika erialal (Heino Kaljuste klassis; kiitusega). 

## Töö ja looming
Avalikke esinemisi lauljana alustas ta 1971. aastal. Tema lemmikstiilid on olnud džäss, popmuusika ja šansoon. 

Ta on laulnud solistina Viru Varietees ja 1980. aastast ka Olümpia hotelli varietees ning mitmesugustes vokaalansamblites (ka taustalauljana). 1979. aastal kuulus ta ajakirja Noorus lugejate küsitluses koos Jaak Joala ja Marju Kuudiga Eesti poplauljate esikolmikusse.

Kõrgharitud spetsialistina töötas Mare Väljataga kõigepealt kolm aastat Jaan Tombi nimelises kultuuripalees kergemuusikakoori dirigendina.

1982. aastast töötas ta Georg Otsa nimelise Tallinna Muusikakooli estraadiosakonnas pop-džässlaulu ja vokaalansamblite õpetajana ning kuni 2013. aastani ühtlasi rütmimuusikaosakonna juhatajana; kooli reorganiseerimise järel on ta Tallinna Muusika- ja Balletikooli (MUBA) rütmimuusikaosakonna lauluõpetaja. Lühikest aega on ta põhitöö kõrvalt muusikat õpetanud ka Tartu Ülikooli Viljandi kultuuriakadeemias ja olnud õppejõud Tallinna Ülikoolis. 1996. aastal elas ja töötas ta pool aastat Jaapanis.

Alates 2002. aastast on ta ka Eesti Muusika- ja Teatriakadeemia õppejõud (algul koolimuusika džässisuuna laulupedagoog, 2025. aasta seisuga džässlaulu vanemlektor).

2008. aastast juhatab ta dirigendina Ida-Tallinna Keskhaigla segakoori. Koor on laulnud nõudlikku repertuaari ja vajadusel ka kuuehäälselt.

Muusikapedagoogina on ta osalenud ka paljudes eriprojektides (muusikaliste suurvormide, muusikalide, popkoorivõistluste ja -laulupidude, esindus- ja temaatiliste kontsertide jms ettevalmistamisel).

### Mare Väljataga kvintett
1999. aastal asutas ta Mare Väljataga kvinteti, kuhu peale ta enda kuulusid tema lauluõpilased muusikakoolist: Dagmar Oja, Jelena Juzvik, Kaire Vilgats ja Jakko Maltis. Kvintett on esinenud ka Jazzkaare kontsertidel. 2000. ja 2006. aastal pälvis ansambel võistluse "Estvokaal" peaauhinna.

### Solistina esitatud laule
* "Minu kallim" (M. Yain, A. Willemetz "My man", 1938&nbsp;/ eestikeelsed sõnad Lauri Leesi)
* "Las kõlab muusika"
* "Oo, naaber"
* "Pariisi tango" (Georges Buschor "Paris un tango", "Der Pariser Tango", 1971&nbsp;/ eestikeelsed sõnad Lauri Leesi)
* "Ilus plika" (Léo Ferré "Jolie môme", 1960&nbsp;/ eestikeelsed sõnad Lauri Leesi)
* "Akordion" (Serge Gainsbourg "L'accord&eacute;on", 1964&nbsp;/ eestikeelsed sõnad Lauri Leesi)
* "Miks suvi mööda läeb" (Felix Mandre / Heldur Karmo)
* "Esimene hall juus" (Henryk Jablonski - Kazimierz Winkler / eestikeelsed sõnad Heldur Karmo)
* "Suudlused soolaste huultega" (Kustas Kikerpuu / Kustas Kikerpuu) – ka duetis koos Marii Väljatagaga

### Mare Väljataga õpilasi
Kare Kauks, Liisi Koikson, Kaire Vilgats, Dagmar Oja, Jelena Juzvik, Jakko Maltis, Mirjam Dede, Maria Väli, Kadri Voorand-Unt, Laura Põldvere, Helin-Mari Arder, Rebecca Kontus, Eleryn Tiit, Kelli Uustani jt. 

## Tunnustus
*2017 – Tallinna teenetemärk
*2023 – MUBA hõbemärk "Paus" – märgilise panuse eest rütmimuusika suuna arendamisse (elutööauhind)

## Isiklikku
Tema tütar Marii Väljataga (sündinud 1985), kes on hariduselt ajaloodoktor, tegutseb samuti poplauljana.

Mare Väljataga on kogunud päkapikke, 2014. aasta seisuga oli tal neid ligi 500. 

## Viited

## Kirjandus
* 

## Välislingid
* "Laulud vanas majas. Mare Väljataga" Eesti Televisiooni saade, 8. märts 1984
* "Käbi ei kuku... Mare ja Marii Väljataga" Vikerraadio saade, 20. november 2022